Com va aconseguir sobreviure la literatura catalana durant l'etapa del 


Franquisme 


Per començar val a dir que, un cop acabada la Guerra dels tres anys, caldria 
parlar d'un doble exili dels intel-lectuals catalans: l'exili a l'estranger d'aquells 
escriptors que havien destacat en ser les veus de la lluita per la llibertat (podem parlar 
d'Avel:lí Artís, Pere Quart o bé de Pere Calders) i l'exili interior d'aquells que, no 
havent-se vist obligats a marxar, havien de maquillar molts dels seus pensaments i 
limitar una bona part de les seves creacions a petits cercles d'entesos, gairebé vorejant 
la il-legalitat. D' entre ells podríem destacar Salvador Espriu. 

Fins l'any 1953 la major part de la producció en català va tenir lloc a l'estranger, 
i paisos com Mèxic es van convertir en una segona pàtria pels escriptors catalans. 
Durant la immediata postguerra (fins al 1945, que és quan comença tímidament la 
represa), la vessant més creativa de la poesia catalana es situava a l'exili (...) tot tipus de 
plataformes culturals la promovien com a forma privilegiada de recolzament de la 
llengua i de la cultura perseguida al propi país (...) 

No va ser fins l'any 1976 que es va poder començar a publicar en català a 
Catalunya de manera cada cop més extensa. 

Aquesta literatura de l'exili es va convertir en un dels pals de paller de la 
literatura catalana a l'època franquista i pot explicar el per què de la seva supervivència 
malgrat els intents d'unificar la llengua i la cultura per part de l'Estat espanyol, tot 
potenciant el castellà a tot el territori de manera clarament oficial. 

D'una altra banda, hi ha la questió de la llengua. En acabar la guerra, el català es 
va circumscriure de manera gairebé total a l'àmbit familiar. A tall d'exemple de canvis 
de nomenclatura —un altre intent de fer oblidar la llengua- tots recordem l'anomenada 
Biblioteca Central (antiga —i actual- Biblioteca de Catalunya). Entre d'altres fets, es van 
donar també casos de funcionaris acomiadats si se'ls sentia parlar en català. 

El Règim franquista va utilitzar tots els recursos de què disposava per tal de 
castellanitzar Catalunya i es pot dir que pràcticament ho va aconseguir, encara que la 
flama de la llengua mai es va arribar a extingir. "I, nogensmenys, el català, foragitat i 
acorralat, encalçat i perseguit amb mètodes inquisitorials, no va cessar d'existir, perquè 

recolzava sobre una cultura profunda i conscient (...) 

Pel que fa a l'educació, el Règim va utilitzar els trasllats forçosos del personal 
docent. Tot mestre català anava a parar a zones de parla castellana mentre que a 
Catalunya venien mestres de fora. No era fins al cap de força anys de servei que un 
mestre podia tornar a Catalunya. Els càstigs per parlar en català sovintejaven entre els 
alumnes. Malgrat tot, alguns mestres feien classes particulars en català a casa seva. 

A partir de la fi de la Segona guerra mundial el Règim va escenificar una 
mínima obertura i es van permetre les primeres representacions teatrals en català, 
bàsicament de caire religiós i políticament correctes. 

L'editorial Selecta, Juntament amb Barcino i Alpha van poder tornar a publicar, 
sobretot autors antics i poc significats políticament com Jacint Verdaguer. "D'entrada, 
només hi són autoritzats uns pocs volums de poesia, després ja és tolerada la 


reimpressió d'obres, en prosa, d'autors més o menys consagrats." 


Encara que a les 
biblioteques públiques fins i tot als anys 60 i començaments dels 70 era difícil trobar 
obres en català, diverses biblioteques privades obertes al públic com les de "La Caixa" 
oferien a tothom edicions clàssiques en català i, al públic infantil, revistes com Cavall 
Fort i Tretzevents que, per molts de nosaltres, van representar un primer apropament a 
una llengua que parlàvem però que gairebé mai havíem vist escrita. 

Com ja havia passat a l'època de la Renaixença, els premis literaris van tornar a 
posar de moda el català escrit, tot apropant-lo a un públic força castellanitzat des de 
l'escola. La nit de santa Llúcia —tornem a la religió- va suposar a partir de 1951 una 
certa oficialització —tolerada- d'aquests premis. 

Un altre fet important per la supervivència de la literatura catalana va ser el 
progressiu retorn d'intel:lectuals a Catalunya. Podem destacar Carles Riba al 1943 i 
Joan Oliver Pere Quart al 1948. A partir d'aleshores va haver un degoteig continu de 
retorns fins a l'arribada de la democràcia. 

Importants fets històrics com l'ingrés d'Espanya a l' ONU l'any 1956 van 
suposar el començament de la fi dels anys obscurs del franquisme. A partir d'aleshores, 
de manera lenta en un principi i com un torrent a partir dels anys 70, la llengua i la 
cultura catalanes van començar un procés de redreçament que a hores d'ara encara és 
viu i, sovint, no exempt de polèmica. "(...) la gestió d'aquest procés hauria de ser 
pausada i pacient, i hauria de proposar-se com a finalitat l'edificació d'una societat en 


què la convivència de les dues llengúes no fos traumàtica". 

